Kéry, Marián, poslanec NR SR (2020-09-23):
Ďakujem za slovo, pán predsedajúci. Panie poslankyne, páni poslanci, doplním ešte niektoré veci, ktoré som povedal v úvodnom slove. Keď som sa pýtal pána poslanca Podmanického, že prečo v roku 2008 spolu s pani poslankyňou Ľudmilou Muškovou prišli so zmenou zákonníka, tak mi povedal vec, nad ktorou som sa musel naozaj zamyslieť. Trebárs na Štedrý deň, toho 24. decembra, kde sa všetci tešíme na tú štedrú večeru, kde spolu zasadneme k štedrovečernému stolu, tak mnohé, mnohí zamestnanci, a teda drvivá väčšina žien, boli v práci do pätnástej, do šestnástej, do sedemnástej hodiny, na poslednú chvíľu utekali domov. Tak to ich vlastne prinútilo, aby, aby prišli s touto zmenou Zákonníka práce a stanovili tri a pol dňa: 1. január, Veľkonočnú nedeľu, 24. december po dvanástej hodine a 25. december. V roku 2017 som už bol jedným z predkladateľov a tento okruh sme rozšírili o štátne sviatky a dni pracovného pokoja. A vtedy predseda mimoparlamentného Kresťanskodemokratického hnutia povedal, že tento zákon nie je dobrý a mali sme sa držať striktne nedieľ a nemiešať do toho štátne sviatky, dni pracovného pokoja. Pán poslanec Pčolinský sedí tu, mám dobrú pamäť, ten mi na to povedal, že podporuje ten náš návrh zákona v roku 2017, ale tiež si praje, aby sme v čo najkratšej budúcnosti prišli s návrhom zákona, ktorý by obmedzoval predaje počas nedieľ. A tu v prvom rade sedávali dve panie poslankyne, Anna Verešová, Soňa Gaborčáková, s ktorými som mal veľmi korektný vzťah a od nich takisto prišla výtka, že by chceli radšej zákaz predaja počas nedieľ a nie počas štátnych sviatkov a dní pracovného pokoja. A tak s odstupom určitého obdobia prinášame tento návrh zákona, ktorý vlastne do bodky splní požiadavky tých paní poslankýň a pánov poslancov, ktorí nás vtedy kritizovali. Chcem povedať aj vlastnú skúsenosť, pretože tento náš návrh, a keď budem za seba hovoriť, určite nie je robený od zeleného stola alebo s nejakou myšlienkou, aby vás v koalícii rozhádal. Ja bývam v Zlatých Moravciach, to nie je veľké mesto, kde sa takmer každý s každým pozná. Priznám sa, že nie veľmi rád chodím nakupovať, ale je to nevyhnutná súčasť nášho života a ja vám poviem konkrétny príklad, že ma zastavovali panie predavačky, panie pokladníčky a rozprávali mi o tom, že ako by si chceli aj ony oddýchnuť v nedeľu a byť doma so svojimi rodinami. Ja som im povedal, že keďže som realista, nevidím šancu na to, aby v minulom volebnom období prešli voľné nedele, ale tak sme aspoň do úspešného konca dotiahli štátne sviatky a dni pracovného pokoja. Nato som im povedal, že my prichádzame s legislatívou, kedy sa zvýšia príplatky za prácu či už v noci, alebo počas víkendov. A bol som prekvapený, ako reagovali. Ony povedali, pán Kéry, my radšej oželieme tie príplatky, ale my chceme byť v nedeľu doma so svojimi najbližšími. Ďalšia vec je, prečo tento návrh zákona nie je od zeleného stola, že som stretával sa a komunikoval jednak s predstaviteľmi zamestnávateľov a spomeniem šéfa zväzu obchodu pána Katriaka, ktorý absolútne podporuje tento návrh zákona a vo viacerých diskusných reláciách ste mohli vidieť, ako on povedal, že absolútne nedochádza k žiadnemu stratu príjmu. A kto iný to môže vedieť lepšie ako práve zamestnávatelia? A to, že tento náš návrh podporujú odborári, tak to nie je sa čo čudovať, ale dovolím si odcitovať z listu, ktorý bol adresovaný všetkým nám poslancom Národnej rady, adresoval ho predseda odborového zväzu Jozef Zadňan. „Odborový zväz pracovníkov obchodu a cestovného ruchu podporuje snahu poslancov o navrhovanej zmene zákona č. 311/2001 Zákonníka práce o rozšírení zákazu práce, ktorou je predaj tovaru konečnému spotrebiteľovi. Podľa nášho názoru práca v obchode počas nedieľ nie je nevyhnutná a to najmä z dôvodu, že táto práca nechráni ani životy, ani zdravie, ani majetok spoluobčanov. Sme presvedčení, že obmedzenie nedeľného predaja nebude mať dopad ani na ekonomiku a taktiež ani na zamestnanosť v obchode. Drvivá väčšina občanov Slovenska, až 80 percent, sa v prieskume konanom v máji tohto roku vyjadrila, že chce mať obchody v nedeľu zatvorené, na druhej strane až 88 percent zamestnancov v maloobchodných predajniach si praje, aby ostali obchody zatvorené v nedeľu aj po odznení koronakrízy. Odborový zväz pracovníkov obchodu a cestovného ruchu je toho názoru, že po viac ako 18 rokoch opakujúcej sa diskusie na túto tému už aj na Slovensku dozrel čas na to, aby aj našim zamestnancom v obchode bolo umožnené plnohodnotne stráviť voľnú nedeľu so svojimi najbližšími. Panie poslankyne, páni poslanci, obraciam sa na vás so žiadosťou o podporu pri presadzovaní legislatívneho riešenia obmedzenia práce v obchodoch počas nedieľ. Schválením tohto návrhu prispejete k tomu, že aj práca v obchode, kde pracuje viac ako 80 percent žien, bude vytvárať prostredie, ktoré bude ústretovejšie k rodine a taktiež pomôže vytvárať rovnováhu pri plnení si rodinných a pracovných povinností.“ Toľko citácie z listu Jozefa Zadňana, predsedu Odborového zväzu KOVO. No a na záver poviem asi toľko, že ak by sa podarilo tento náš návrh presadiť do druhého čítania, tak my predkladatelia sme pripravení podať určité pozmeňujúce návrhy a nechceme, že aby všetky nedele boli obchody zatvorené. Veď aj v minulosti si pamätáme, že pred vianočnými sviatkami boli obchody otvorené aj v nedeľu, či už, minimálne dve alebo tri nedele si vieme predstaviť, že by takáto výnimka bola. To isté aj pred veľkonočnými sviatkami. To isté v januári, keď bývajú výpredaje alebo pred začiatkom nového školského roka. Dámy a páni, toľko argumenty a ak ste si všimli, ja beriem túto tému vyslovene ľavicovo a je mi absolútne jedno, čo ľudia v nedeľu budú robiť, nechcem im prikazovať, majú na to vlastný rozum, aby mohli v pokoji stráviť so svojimi najbližšími túto nedeľu. Ďakujem za vašu pozornosť.